
BESZÁMOLÓ
a Bizottság 2016-2017 évi munkájáról


Tisztelt Képviselő-testület!

A korábbi évek gyakorlatának megfelelően a PVB ebben a beszámolási időszakban is alapvetően az Önkormányzat munkatervéhez igazodóan, a saját munkatervének megfelelően végezte munkáját. Változatlanul természetes az is, hogy az előre tervezett témák kiegészülnek az aktuálisan felmerülő kérdésekkel, feladatokkal, javaslatokkal. Igen nagy jelentőségű körülménynek tekintjük, hogy a bizottság tagja több éve együtt dolgozó, tapasztalt szakemberek és városunk kiváló ismerői, és ennek nyilvánvalóan nagy szerepe van abban, hogy Sülysáp működése pénzügyi szempontból hosszú évek óta stabil és kiegyensúlyozott, fejlesztési erőfeszítései és a városvezetés ebben végzett munkája pedig sikeresnek, eredményesnek bizonyulnak. Az Önkormányzat és szakbizottságai – közöttük a Pénzügyi és Városfejlesztési Bizottság is - „összeszokott” testületek, és ez önmagában is támogatja a ciklusokon átívelő, stabil és következetes városmenedzselést. 

A városban élőként érzékelt, felismert, vagy a sülysápi emberektől kapott jelzések alapján napirendre tűzött kérdések, valamint a város folyamatos működtetése során visszatérő feladatok megválaszolásának, megoldásának előkészítése a Bizottság tagjainak személyes közreműködése mellett alapvetően a Polgármesteri Hivatal segítségével történik. Több éves tapasztalatunk, hogy a Hivatal vezetője és munkatársai elkötelezetten végzik ezt a munkát, az előterjesztések szakmai színvonala magas, és a képviselői-hivatali együttműködésnek köszönhetően alapos, átgondolt. Örömünkre szolgált, hogy 2017-ben – ugyan nem minden területen és nem maradéktalanul – sikerült a Hivatal munkatársainak megbecsülésében és körülményeik javításában szerény előrehaladást elérni. Ezt a kérdést – látva a kihívásokat és megoldandó feladatokat – felszínen tartjuk, és a jövőben is minden tőlünk telhető eszközzel támogatni kívánjuk azoknak a körülményeknek biztosítását, amelyek a városunk, az itt élők érdekében dolgozók motiváltságát és megbecsülését javítják. Ebbe a körbe tartozó feladatnak tekintjük a TÁVÜSZ szerepének erősítését, menedzselési és szolgáltatási színvonalának folyamatos javítását, amit az elkerülhetetlenül szükséges költségvetési eszközök mellett a szervezet struktúrájának és személyi állományának folyamatos figyelmemmel kísérésével kezelünk, és aminek részeként 2017-ben új vezetőt bíztunk meg a cég vezetésével. Itt kell megjegyeznünk azt, hogy mind a hivatali, mind a településüzemeltetési apparátus számára komoly kihívás a piaci szektorban erősödő munkaerő (pontosabban szakember) hiány, és az ezzel párhuzamosan emelkedő bérek. Az ezzel való „lépéstartás” folyamatos nyomást jelent a költségvetésre is, ezt a körülményt nem szabad alábecsülnünk.   

A beszámolási időszakban Bizottságunk – amellett, hogy kiemelt figyelemmel kísérte ezeket a folyamatokat és óvatos lépésekkel támogatta ezek célirányos kezelését – továbbra is elsőrendű feladatának tekintette a város gazdálkodásának, pénzügyi stabilitásának megőrzését. Úgy értékeljük, hogy ezen a területen annak ellenére nem romlottak a mutatószámaink, hogy jelentős fejlesztési-felújítási feladatokat (pl. Központi konyha teljes felújítása, Losonczi utcai rendelőépület felújítása, Vas Albert Művelődési Központ felújítása, iskoláink és óvodáink épületein elvégzett energiahatékonyságot növelő felújítások, stb.) végeztünk el, és jelenleg is folyamatban van egy ugyancsak százmilliós nagyságrendű költségigénnyel megvalósítható útfejlesztési-felújítási program megvalósítása, ami a Templom utcától a Révai utcáig számos útszakasz és a hozzájuk kapcsolódó közterületek megújulását eredményezi. Ezek a munkák ugyan nagyobb részben pályázati forrásokból valósulnak meg, azonban kisebb-nagyobb önerő mindegyikhez kellett, ezen felül a programok tervezési-menedzselési kérdései az előkészítési szakaszban a PVB, a megvalósítás szakaszában pedig az Önkormányzat apparátusának asztalain alakultak ki. Több projekt - közöttük a legnagyobb, a városi sportcsarnok felépítése – közvetlen kezdés előtti fázisban van, a szükséges források a megvalósításhoz biztosíthatók, emellett pedig sikerült mind a szociális, mind a nevelési-oktatási intézményekben, illetve területeken felmerülő kihívásokat megfelelően kezelni. Továbbra is törekszünk arra, hogy a megnyíló pályázati lehetőségeket a lehető legteljesebb mértékben kihasználjuk, a hozzájuk szükséges saját erő, valamint szakmai háttér mindig álljon rendelkezésre, és a város ne essen el egyetlen lehetőségtől sem amiatt, mert a tervezésnél, illetve a gazdálkodásnál ezeket a szempontokat nem érvényesítettük. Úgy ítéljük meg, hogy a gazdálkodásért különböző szinteken és minőségben felelős munkatársak és vezetők – ide értve a PVB tagjait is – mindegyike a maga hatáskörében igen megfontoltan és felelősen dolgozik, és ennek köszönhető az a települések körében egyáltalán nem általános helyzet, hogy Sülysáp Önkormányzata nem küzd kifizetetlen számlákkal, leromlott állapotú intézményekkel, vagy tartósan kielégítetlen tömeges lakossági igényekkel.     

A 2017-es év jelentős „projektje” volt a településrendezési terv komplex felülvizsgálata. Ez a munka az új szabályozási kereteknek, valamint az időközben felmerült új igényeknek, terveknek megfelelően több változást is hozott, és amellett, hogy változott városunk településszerkezeti terve, övezeti tervlapjai és a Helyi Építésügyi Szabályzat, elkészült városunk arculati kézikönyve, valamint a településkép védelmére is külön rendelet született. Az ilyen, nagyobb horderejű kérdések mellett természetesen számos részterületet szabályozó helyi jogszabály is változott, úgymint pl. a helyi adókról, az önkormányzat által kezelt díjak, költségtérítések szabályozásáról, vagy a Polgármesteri Hivatal szervezeti és működési szabályairól szóló rendeletek. Javaslataink kialakításában az előbbi körben a pénzügyi biztonság és a méltányosság, általában pedig a város működésének általános (önkormányzati) garanciáinak biztosítása voltak ez elsőrendű szempontjaink.

	Erre a beszámolási időszakra is jellemző, hogy a feljebb említett „összeszokottság” ellenére a döntések, különösen a nagyobb jelentőségűek, minden esetben alapos mérlegelés, elemzés, igen gyakran komoly viták eredményeként születnek, a bizottság különösen költségvetési-vagyoni ügyekben hoz akár az előterjesztéshez képest is árnyaltabb, illetve több szempontot felölelő döntést. Ezek a képviselőtestület elé javaslatok formájában kerülnek, ahol viszont az esetek túlnyomó többségében támogatásra is találnak.

	A Bizottság munkáját az alábbi néhány adattal szemléltethetjük: 

	ülések
	dátuma
	főnapirendek száma
	egyebek
	
	hozott határozatok száma
	ebből vagyont érintő

	1
	2016.11.14
	9
	1
	
	10
	2

	1
	2016.12.14
	10
	0
	
	10
	0

	1
	2017.01.23
	10
	2
	
	12
	0

	1
	2017.02.20
	5
	0
	
	5
	0

	1
	2017.03.20
	6
	0
	
	8
	1

	1
	2017.04.24
	12
	0
	
	13
	0

	1
	2017.05.22
	12
	0
	
	14
	0

	1
	2017.06.19
	14
	0
	
	14
	1

	1
	2017.08.21
	9
	
	
	10
	3

	1
	2017.09.18
	6
	3
	
	9
	1

	1
	2017.10.25
	4
	0
	
	4
	0

	11
	 
	97
	5
	
	109
	7




A tavalyi beszámolóban említetthez hasonlóan idén is megállapítható, hogy aránytalanul sok időt (nem mellesleg pl. polgármester úrtól értékes időt és energiát) igényelt a helyi közszolgáltatások, kiemelten a kommunális hulladék gyűjtés- és szállítás, valamint a víz-és csatornamű üzemeltetésével kapcsolatos kérdések tárgyalása is, ugyanis a jelek szerint még mindig nem zárult le az az országos szintű strukturális átalakulás, ami a rendszert változatlan formában hosszú távon működőképessé teheti. Az ezzel kapcsolatos döntések egyre inkább formálissá silányulnak, azonban nélkülük a szolgáltatások jogi biztonsága kerülne veszélybe, így kénytelenek vagyunk biztosítani ezt az asszisztenciát. 
 
A Bizottság üléseiről változatlanul elmondható, hogy azok általában nyíltak, azokon bárki részt vehet. Ettől a rendtől csak abban az esetben térünk el, ha a tárgyalandó téma személyes adatokat, érdekeltségeket közvetlenül érint, illetve az önkormányzat üzleti érdekei ezt megkívánják. Tartósan titkosított döntést, javaslatot nem hozunk, illetve nem fogalmazunk meg, munkánkat átlátható és elvszerű módon kívánjuk végezni.  Köszönet azért, hogy üléseinket Polgármester úr, Alpolgármester úr és Jegyző Asszony is rendszeresen megtiszteli jelenlétével. Hozzáállásunk és gyakorlatunk nem változott, ennek a beszámolási időszaknak végén is kijelenthetjük: a Bizottság tagjai ugyan gyakran különböző oldalról közelítenek egy-egy kérdést, de egyformán elkötelezetten és kitartóan, Sülysáp polgárainak érdekeit és jólétét munkáló indulattal dolgoznak, azzal a szilárd meggyőződéssel, hogy ha mindenki megteszi, ami tőle telik, az eredmény nem marad el. Ebben a szellemben kívánunk partnerei lenne képviselőtársainknak, a Hivatal vezetőinek, munkatársainak, és minden jószándékú sülysápi polgártársunknak. 


Kérjük a Tisztelt Képviselő-testületet, hogy segítse munkánkat konstruktív visszajelzéseivel, és az esetlegesen felmerülő kérdések megvitatása után fogadja el beszámolónkat.  


Sülysáp, 2017. december 08-án 

	tisztelettel a Bizottság nevében

	Kecser István sk.
	PVB elnöke

